FI Euroopan unionin virallinen lehti C 422/51

KERTOMUS

polttokenno- ja vety-yhteisyrityksen tilinpäätöksestä varainhoitovuodelta 2014 sekä yhteisyrityksen vastaus

(2015/C 422/06)

SISÄLLYS

Kohta Sivu Johdanto 1-4 52 Tarkastuslausuman perustana olevat tiedot 5 52 Tarkastuslausuma 6-13 53 Lausunto tilien luotettavuudesta 11 54 Lausunto tilien perustana olevien toimien laillisuudesta ja asianmukaisuudesta 12 54 Huomautukset talousarvio- ja varainhallinnosta 14-18 54 Talousarvion toteuttaminen 14-15 54 Ehdotuspyynnöt 16-17 54 Monivuotinen rahoitus 18 54 Muut kysymykset 19-22 55 Oikeudelliset puitteet 19 55 Sisäisen tarkastuksen toiminto ja komission sisäisen tarkastuksen osasto 20-21 55 Tilinpitäjä 22 55 Aiemmin esitettyjen huomautusten seuranta 23-26 55 Seuranta ja raportointi hanketutkimustuloksista 23-24 55 Eturistiriidat 25 56 Komission toteuttama toinen väliarviointi 26 56

JOHDANTO

1. Polttokenno- ja vetyteknologian alan yhteisyritys (jäljempänä ”yhteisyritys”) perustettiin Brysseliin toukokuussa 2008 (1). Yhteisyritys perustettiin 31. joulukuuta 2017 asti kestäväksi ajanjaksoksi, ja sille myönnettiin taloudellinen itsenäisyys 15. marraskuuta 2010. Neuvosto kumosi toukokuussa 2014 (2) alkuperäisen perustamisasetuksen ja jatkoi yhteisyrityksen (”toinen polttokenno- ja vetyteknologian alalla toimiva yhteisyritys” (3)) olemassaoloa tutkimuksen ja innovoinnin Horisontti 2020 -puiteohjelman (4) yhteydessä 31. joulukuuta 2024 asti.

2. Yhteisyrityksen tavoitteena on muun muassa tukea koordinoidusti teollisuuden ja tutkimusorganisaatioiden kanssa tutkimusta, teknologian kehittämistä ja demonstrointia jäsenvaltioissa ja seitsemänteen puiteohjelmaan (5) assosioituneissa maissa. Tarkoituksena on keskittyä kehittämään markkinasovelluksia ja helpottaa siten teollisuuden pyrkimyksiä ottaa polttokenno- ja vetyteknologiat nopeasti käyttöön. Horisontti 2020 -puiteohjelman yhteydessä yhteisyrityksen tavoitteena on edistää turvallista, puhdasta ja tehokasta energiaa koskevan haasteen sekä älykästä, ympäristöystävällistä ja yhdentynyttä liikennettä koskevan haasteen täytäntöönpanoa. Lisäksi yhteisyrityksen tavoitteena on myötävaikuttaa polttokenno- ja vetyteknologian alan yhteisen teknologia-aloitteen tavoitteiden saavuttamiseen kehittämällä unioniin vahva, kestävä ja maailmanlaajuisesti kilpailukykyinen polttokenno- ja vetyteknologian ala (6).

3. Yhteisyrityksen osakkaat ovat komission edustama Euroopan unioni, NEW-IG-teollisuusryhmittymä (New Energy World Industry Grouping) ja N.ERGHY-tutkimusyhteisö (New European Research Grouping on Fuel Cells and Hydrogen).

4. EU osallistuu yhteisyrityksen juokseviin kustannuksiin ja tutkimustoimintaan enintään 470 miljoonalla eurolla. Määrä rahoitetaan seitsemännen puiteohjelman talousarviosta. Hallinnollisten kulujen osuus ei saa olla yli 20 miljoonaa euroa. EU osallistuu FCH2-yhteisyrityksen hallinnollisiin ja toimintakuluihin enintään 665 miljoonalla eurolla. Määrä rahoitetaan Horisontti 2020 -puiteohjelman talousarviosta. Hallinnollisten kulujen osuus ei saa olla yli 19 miljoonaa euroa (7). Teollisuuden ja tutkimusryhmittymien odotetaan kattavan 50 prosenttia hallinnollisista kuluista ja niiden tehtävänä on tukea ohjelmaa FCH2-yhteisyrityksen rahoittamiin hankkeisiin suunnattavin luontoissuorituksin (8). Teollisuuden ja tutkimusryhmittymien odotetaan tukevan luontoissuorituksin myös täydentäviä toimia (9), jotka eivät kuulu toisen polttokenno- ja vety-yhteisyrityksen työsuunnitelmaan ja joilla tuetaan polttokenno- ja vetyteknologian alan yhteisen teknologia-aloitteen tavoitteita.

TARKASTUSLAUSUMAN PERUSTANA OLEVAT TIEDOT

5. Tilintarkastustuomioistuimen valitsema tarkastustapa käsittää analyyttiset tarkastustoimenpiteet, tapahtumien testaamisen yhteisyrityksen tasolla ja valvontajärjestelmien keskeisten kontrollien arvioinnin. Tämän lisäksi hyödynnetään muiden tarkastajien työhön perustuvaa evidenssiä (kun relevanttia evidenssiä on saatavilla) ja analysoidaan toimivan johdon vahvistusilmoitukset.

TARKASTUSLAUSUMA 6. Tilintarkastustuomioistuin on tarkastanut Euroopan unionin toiminnasta tehdyn sopimuksen (SEUT) 287 artiklan mukaisesti a) yhteisyrityksen tilinpäätöksen, joka sisältää tilinpäätöslaskelmat (10) ja selvityksen talousarvion toteuttamisesta (11)31. joulukuuta 2014 päättyneeltä varainhoitovuodelta, ja b) tilien perustana olevien toimien laillisuuden ja asianmukaisuuden. Toimivan johdon velvollisuus 7. Toimiva johto vastaa komission delegoidun asetuksen (EU) N:o 110/2014 (12) 16 ja 22 artiklan mukaisesti yhteisyrityksen tilinpäätöksen laatimisesta ja sen oikein esittämisestä sekä tilien perustana olevien toimien laillisuudesta ja asianmukaisuudesta. a) Yhteisyrityksen tilinpäätöksen laatimista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää sisäisen valvonnan järjestelmä, jonka pohjalta on mahdollista laatia ja esittää oikein tilinpäätös, jossa ei ole petoksesta tai virheestä johtuvaa olennaista virheellisyyttä, valita asianmukaiset tilinpäätöksen laatimisperiaatteet ja soveltaa niitä komission tilinpitäjän (13) vahvistamien kirjanpitosääntöjen mukaisesti sekä laatia kirjanpidolliset arviot, jotka ovat kyseisissä olosuhteissa kohtuulliset. Johtaja vahvistaa yhteisyrityksen tilinpäätöksen sen jälkeen, kun yhteisyrityksen tilinpitäjä on laatinut tilinpäätöksen kaiken käytettävissä olevan tiedon pohjalta ja liittänyt tilinpäätökseen laatimansa ilmoituksen, jossa hän toteaa muun muassa saaneensa kohtuullisen varmuuden siitä, että tilinpäätös antaa kaikilta olennaisilta osiltaan oikean ja riittävän kuvan yhteisyrityksen taloudellisesta asemasta. b) Tilien perustana olevien toimien laillisuutta ja asianmukaisuutta sekä varainhoidon moitteettomuuden periaatteen noudattamista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää vaikuttava ja tehokas sisäisen valvonnan järjestelmä, joka sisältää riittävän valvonnan ja tarkoituksenmukaiset toimenpiteet sääntöjenvastaisuuksien ja petosten estämiseksi sekä oikeudelliset toimet, joiden avulla tarvittaessa peritään takaisin aiheettomasti maksetut tai käytetyt varat. Tarkastajan velvollisuus 8. Tilintarkastustuomioistuimen vastuulla on antaa tarkastuksensa perusteella tarkastuslausuma Euroopan parlamentille ja neuvostolle (14) tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta. Tilintarkastustuomioistuin toimittaa tarkastuksensa kansainvälisten tilinpäätösstandardien ja eettisten ohjeiden (IFAC) sekä ylimpien tarkastuselinten kansainvälisten standardien (INTOSAI) mukaisesti. Kyseisissä standardeissa edellytetään, että tilintarkastustuomioistuin suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko yhteisyrityksen tilinpäätöksessä olennaisia virheellisyyksiä ja ovatko tilien perustana olevat toimet lailliset ja asianmukaiset. 9. Tarkastuksessa suoritetaan toimenpiteitä, joiden avulla hankitaan tarkastusevidenssiä tilinpäätökseen sisältyvistä luvuista ja siinä esitettävistä muista tiedoista sekä tilien perustana olevien toimien laillisuudesta ja asianmukaisuudesta. Toimenpiteiden valinta perustuu tarkastajan harkintaan ja arvioon siitä, kuinka suuri on riski, että petoksista tai virheistä johtuen tilinpäätökseen sisältyy olennaisia virheellisyyksiä tai tilien perustana olevien toimien kohdalla on jätetty olennaisella tavalla noudattamatta Euroopan unionin lainsäädännön vaatimuksia. Näitä riskejä arvioidessaan tarkastaja arvioi sisäisiä kontrolleja, jotka ovat relevantteja tilinpäätöksen laatimisen ja sen oikein esittämisen kannalta, sekä valvontajärjestelmiä, joiden avulla on tarkoitus varmistaa tilien perustana olevien toimien laillisuus ja asianmukaisuus. Tämän pohjalta tarkastaja suunnittelee olosuhteisiin nähden tarkoituksenmukaiset tarkastustoimenpiteet. Tarkastukseen kuuluu myös sovellettujen tilinpäätösperiaatteiden asianmukaisuuden ja esitettyjen kirjanpidollisten arvioiden kohtuullisuuden sekä tilinpäätöksen yleisen esittämistavan arvioiminen. 10. Tilintarkastustuomioistuin katsoo, että se on saanut tarpeellisen määrän tarkoitukseen soveltuvaa tarkastusevidenssiä tarkastuslausumansa perustaksi. Lausunto tilien luotettavuudesta 11. Tilintarkastustuomioistuin katsoo, että yhteisyrityksen taloudellinen asema 31. päivänä joulukuuta 2014 sekä sen toimien tulokset ja rahavirrat mainittuna päivänä päättyneeltä varainhoitovuodelta on esitetty tilinpäätöksessä kaikilta olennaisilta osiltaan oikein yhteisyrityksen varainhoitoa koskevien säännösten ja komission tilinpitäjän vahvistamien kirjanpitosääntöjen mukaisesti. Lausunto tilien perustana olevien toimien laillisuudesta ja asianmukaisuudesta 12. Tilintarkastustuomioistuin katsoo, että 31. päivänä joulukuuta 2014 päättyneeltä vuodelta annetun tilinpäätöksen perustana olevat toimet ovat kaikilta olennaisilta osiltaan lailliset ja asianmukaiset.

13. Jäljempänä esitettävät huomautukset eivät aseta tilintarkastustuomioistuimen lausuntoja kyseenalaiseksi.

HUOMAUTUKSET TALOUSARVIO- JA VARAINHALLINNOSTA

Talousarvion toteuttaminen

14. Hallintoneuvoston hyväksymään vuoden 2014 alustavaan talousarvioon sisältyi 100,9 miljoonaa euroa maksusitoumusmäärärahoja ja 72,1 miljoonaa euroa maksumäärärahoja. Lopullisessa talousarviossa maksusitoumusmäärärahoja oli 112,9 miljoonaa euroa ja maksumäärärahoja 97,5 miljoonaa euroa.

15. Alustavan talousarvion maksusitoumusmäärärahojen käyttöaste oli 99,5 prosenttia ja lopullisen talousarvion 96 prosenttia (98,9 prosenttia vuonna 2013). Alustavan talousarvion maksumäärärahojen käyttöaste oli 66,3 prosenttia ja lopullisen talousarvion 74,5 prosenttia (56,7 prosenttia vuonna 2013). Tämä on seurausta vuoden 2014 lopulla ennakoituihin hankkeita koskeviin kuluilmoituksiin liittyvien maksujen lykkäämisestä vuoden 2015 alkuun.

Ehdotuspyynnöt

16. Yhteisyrityksen seitsemännen puiteohjelman alaan kuuluva ohjelma käsitti 31. joulukuuta 2014 yhteensä 155 avustussopimusta, jotka oli tehty vuosien 2008–2013 aikana järjestettyjen seitsemän vuotuisen ehdotuspyynnön perusteella. Ensimmäiset Horisontti 2020 -puiteohjelman alaan kuuluvat avustussopimukset tehdään vuonna 2015.

17. Seitsemännen puiteohjelman ehdotuspyyntöjen julkaisemisesta avustussopimusten tekemiseen kului keskimäärin 370 päivää ja ennakkorahoituksen maksuun keskimäärin 14 päivää. Viimeisten seitsemännen puiteohjelman avustuksia koskevien ehdotuspyyntöjen julkaisemisen jälkeen avustussopimusten tekemiseen kului enää keskimäärin 280 päivää ja ennakkorahoituksen maksuun keskimäärin viisi päivää.

Monivuotinen rahoitus

18. Vuosina 2008–2013 järjestettyjen ehdotuspyyntöjen seurauksena tehtiin yhteensä 450 miljoonan euron avustussopimukset. Määrä vastaa yhteisyrityksen tutkimustoimiin osoitettavan EU:n rahoitusosuuden enimmäismäärää.

MUUT KYSYMYKSET

Oikeudelliset puitteet

19. Yhteisyrityksen varainhoitoa koskevat säännökset hyväksyttiin 30. kesäkuuta 2014 julkisen ja yksityisen sektorin kumppanuuteen perustuvia elimiä koskevan varainhoidon malliasetuksen (15) pohjalta. Tällöin otettiin huomioon yhteisyrityksen perustamisesta annetussa neuvoston asetuksessa (EU) N:o 559/2014 säädetyt vaatimukset.

Sisäisen tarkastuksen toiminto ja komission sisäisen tarkastuksen osasto

20. Yhteisyritystä koskevan komission sisäisen tarkastuksen osaston vuodelle 2014 laatiman työsuunnitelman mukaisesti yhteisyrityksen sisäisen tarkastuksen yksikkö suoritti seurantatarkastuksen, joka koski seitsemännen puiteohjelman tietotekniikkavälineiden käyttäjäoikeuksia. Sisäisen tarkastuksen yksikkö suoritti myös muita tarkastusvarmuuteen liittyviä palveluja ja konsultointipalveluja, kuten luontoissuoritusten määrää koskevan arvioinnin.

21. Komission sisäisen tarkastuksen osasto ei kohdistanut vuonna 2014 tarkastuksia polttokenno- ja vety-yhteisyritykseen. Sisäisen tarkastuksen osasto kohdisti kuitenkin rajatun tarkastuksen tutkimustulosten käyttöön ja tuloksista tiedottamiseen (16). Yhteisyrityksen sisäisen tarkastuksen yksikön ja komission sisäisen tarkastuksen osaston edeltävää varainhoitovuotta koskevia tarkastuksia varten laadittiin ja pantiin täytäntöön toimintasuunnitelmat.

Tilinpitäjä

22. FCH 2 -yhteisyrityksen hallintoneuvosto nimitti Euroopan komission tilinpitäjän FCH 2 -yhteisyrityksen tilinpitäjäksi 15. heinäkuuta 2014 alkaen FCH 2 -yhteisyrityksen varainhoitoa koskevien säännösten tarjoaman mahdollisuuden mukaisesti.

AIEMMIN ESITETTYJEN HUOMAUTUSTEN SEURANTA

Seuranta ja raportointi hanketutkimustuloksista

23. Hanketutkimustulosten seurannan ja raportoinnin alalla (17) yhteisyritys käyttää Euroopan komission välineitä ja omia välineitään viedäkseen tutkimustuloksensa komission keskusraportointijärjestelmään. Komissio julkaisi viimeisimmän seurantaraporttinsa seitsemännestä puiteohjelmasta maaliskuussa 2015 (18). Raportti sisältää ensimmäisen kerran määrällisiä tietoja yhteisyrityksen toiminnasta (19). Laadullisten tietojen osalta yhteisyritys on vuodesta 2011 alkaen laatinut vuosittain ohjelman edistymistä koskevan raportin (20), jossa pyritään arvioimaan yhteisyrityksen rahoittaman hankesalkun saavutuksia yhteisyrityksen strategisten tavoitteiden perusteella.

24. Horisontti 2020 -puiteohjelman oikeudellisissa puitteissa edellytetään tutkimustulosten erityistä seurantaa, joka perustuu määrälliseen ja tarvittaessa laadullisen todistusaineistoon ja joka koskee myös suorituskykyindikaattoreilla mitattua edistymistä (21). Jotta Horisontti 2020 -puiteohjelman vaatimukset voitaisiin täyttää ja seitsemännen puiteohjelman tutkimustulosten levittämistä parantaa (etenkin päättövaihetta lähestyvien hankkeiden osalta) (22), tuloksia koskevan raportoinnin ja levittämisen kehittämiseen tähtäävää yhteistyötä yhteisyrityksen ja komission välillä olisi lisättävä (23).

Eturistiriidat

25. Komissio kehittää parhaillaan yhteistä mallia yhteistyritysten käyttöön. Siihen saakka yhteisyritys soveltaa omaa menettelyään.

Komission toteuttama toinen väliarviointi

26. Komission suorittaman toisen väliarvioinnin seurauksena (24) hallintoneuvosto hyväksyi 11. marraskuuta 2014 suosituksiin pohjautuvan toimintasuunnitelman. Suurin osa suosituksista on pantu täytäntöön (25).

Tilintarkastustuomioistuimen IV jaosto on tilintarkastustuomioistuimen jäsenen Milan Martin CVIKLIN johdolla hyväksynyt tämän kertomuksen Luxemburgissa 6. lokakuuta 2015 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) Neuvoston asetus (EY) N:o 521/2008, annettu 30 päivänä toukokuuta 2008, polttokenno- ja vetyteknologian alalla toimivan yhteisyrityksen perustamisesta (EUVL L 153, 12.6.2008, s. 1), jota on muutettu 14 päivänä marraskuuta 2011 annetulla neuvoston asetuksella (EU) N:o 1183/2011 (EUVL L 302, 19.11.2011, s. 3).

(2) Neuvoston asetus (EU) N:o 559/2014, annettu 6 päivänä toukokuuta 2014, toisen polttokenno- ja vety-yhteisyrityksen perustamisesta (EUVL L 169, 7.6.2014, s. 108).

(3) Tässä kertomuksessa käytetään nimitystä ”yhteisyritys”, kun ei ole tarpeen tehdä eroa kyseisten kahden ohjelman välillä.

(4) Tutkimuksen ja innovoinnin Horisontti 2020 -puiteohjelma, joka hyväksyttiin tutkimuksen ja innovoinnin puiteohjelmasta ”Horisontti 2020” (2014–2020) ja päätöksen N:o 1982/2006/EY kumoamisesta 11 päivänä joulukuuta 2013 annetulla Euroopan parlamentin ja neuvoston asetuksella (EU) N:o 1291/2013 (EUVL L 347, 20.12.2013, s. 104), on vuodet 2014–2020 kattava tutkimuksen ja innovaation ohjelma, joka kokoaa yhteen EU:n kaiken tutkimus- ja innovointirahoituksen.

(5) Seitsemäs tutkimuksen puiteohjelma hyväksyttiin Euroopan parlamentin ja neuvoston päätöksellä N:o 1982/2006/EY (EUVL L 412, 30.12.2006, s. 1). Puiteohjelma kokoaa yhteen kaikki tutkimukseen liittyvät EU-aloitteet ja sillä on olennainen merkitys kasvun, kilpailukyvyn ja työllisyyden tavoitteiden saavuttamisessa. Ohjelma on myös eurooppalaisen tutkimusalueen keskeinen tekijä.

(6) Liitteessä esitetään tiedotustarkoituksessa yhteenveto yhteisyrityksen vastuualueista, toiminnasta ja resursseista.

(7) FCH2-yhteisyrityksen hallinnolliset kulut eivät saa olla yli 38 miljoonaa euroa ja ne katetaan rahoitusosuuksilla, jotka jaetaan tasan vuosittain unionin ja muiden osakkaiden kuin unionin kesken.

(8) Asetuksessa (EU) N:o 559/2014 olevan liitteen 13 artiklan 3 kohdan mukaan ”Toisen polttokenno- ja vety-yhteisyrityksen toimintamenot katetaan a) unionin rahoitusosuudella; b) epäsuoriin toimiin osallistuvien, muihin osakkaisiin kuin unioniin kuuluvien oikeussubjektien tai niiden liitännäisosallistujien luontoissuorituksilla, jotka vastaavat niille epäsuorien toimien toteuttamisesta aiheutuneita kustannuksia, joista on vähennetty toisen polttokenno- ja vety-yhteisyrityksen osuus ja muut unionin osuudet kyseisistä kustannuksista”.

(9) Asetuksessa (EU) N:o 559/2014 olevan liitteen 4 artiklan 2 kohdan b alakohta.

(10) Sisältävät taseen, tuloslaskelman, rahavirtalaskelman, nettovarallisuuden muutoksia koskevan laskelman sekä yhteenvedon keskeisistä tilinpäätöksen laatimisperiaatteista ja muut liitetiedot.

(11) Selvitys talousarvion toteuttamisesta sisältää yhteenvedon budjettiperiaatteista ja muut liitetiedot.

(12) EUVL L 38, 7.2.2014, s. 2.

(13) Komission tilinpitäjän vahvistamat kirjanpitosäännöt perustuvat kansainvälisen tilintarkastajaliiton (International Federation of Accountants, IFAC) antamiin kansainvälisiin julkisen sektorin tilinpäätösstandardeihin (International Public Sector Accounting Standards, IPSAS) tai, silloin kuin se on relevanttia, kansainvälisen tilinpäätösstandardeja käsittelevän elimen (International Accounting Standards Board, IASB) antamiin kansainvälisiin IAS/IFRS-tilinpäätösstandardeihin (International Accounting Standards/International Financial Reporting Standards).

(14) Asetus (EU) N:o 110/2014, 47 artikla.

(15) Asetus (EU) N:o 110/2014.

(16) Ks. alaviite 22.

(17) Tilintarkastustuomioistuimen kertomus varainhoitovuodelta 2013 (EUVL C 452, 16.12.2014, s. 67), kohdat 21–23).

(18) http://ec.europa.eu/research/evaluations/pdf/archive/fp7_monitoring_reports/7th_fp7_monitoring_report.pdf#view=fit&pagemode=none

(19) Komission seurantaraportissa nämä tiedot esitetään koostettuina arvoina yhdessä muita yhteisiä teknologia-aloitteita koskevien tietojen kanssa.

(20) http://www.fch.europa.eu/sites/default/files/FCH-PPR14-17Mar2015-web%20%283%29.pdf

(21) Horisontti 2020 -puiteohjelman perustamisasetus (EU) N:o 1291/2013, 31 artikla, sekä tutkimuksen ja innovoinnin puiteohjelman ”Horisontti 2020” (2014–2020) täytäntöönpanoa koskevasta erityisohjelmasta 3 päivänä joulukuuta 2013 annettu neuvoston päätös (EU) N:o 2013/743/EU (EUVL L 347, 20.12.2013, s. 965), liite II (suorituskykyindikaattorit).

(22) Tältä osin komission sisäisen tarkastuksen osasto saattoi toukokuussa 2014 päätökseen yhteisyrityksen tutkimustulosten käyttöä ja tuloksista tiedottamista koskeneen rajatun tarkastuksen. Komission sisäisen tarkastuksen osasto totesi, että yhteisyritys on pannut täytäntöön hallinto- ja valvontajärjestelmän, jonka avulla seurataan suunnitelmia, joita edunsaajat ovat laatineet tutkimustulosten käytöstä ja tuloksista tiedottamisesta. Sisäisen tarkastuksen osasto suositteli kuitenkin, että yhteisyritys parantaisi tutkimustulosten keskitettyä tiedottamista koskevaa suunnitelmaa.

(23) Ks. Euroopan komission kertomus Euroopan parlamentille ja neuvostolle – Vuosikertomus yhteisten teknologia-aloitteiden yhteisyritysten edistyksestä (COM(2013) 935).

(24) Tilintarkastustuomioistuimen kertomus varainhoitovuodelta 2013 (EUVL C 452, 16.12.2014, s. 67), kohta 26.

(25) Erityisesti a) hallintoa, suunnittelua ja hallinnointia koskevat keskeiset suositukset on otettu huomioon neuvoston asetuksessa (EU) N:o 559/2014 toisen polttokenno- ja vety-yhteisyrityksen perustamisesta, ja suositukset on pantu vaikuttavasti täytäntöön (esim. ohjelman ja tiedonhallinnan resurssien parantamista ja komission kirjanpitopalveluita koskevat suositukset); b) keskeiset suositukset, jotka koskevat teknologian seurantaa ja toimintapoliittista tukea, on pantu täytäntöön perustamalla erityinen TEMONAS-vline, jonka avulla seurataan teknologista edistystä; c) keskeiset suositukset, jotka koskevat sitoutumista suhteessa jäsenvaltioihin, on otettu huomioon neuvoston asetuksessa (EU) N:o 559/2014, jossa on laajennettu valtioiden edustajien ryhmän roolia.

LIITE Polttokenno- ja vetyteknologian alan yhteisyritys (Bryssel) Vastuualueet ja toiminta Perussopimuksen mukainen unionin toimivalta (Euroopan unionin toiminnasta tehty sopimus, 187 ja 188 artikla) 18 päivänä joulukuuta 2006 tehdyssä Euroopan parlamentin ja neuvoston päätöksessä N:o 1982/2006/EY määrätään yhteisten teknologia-aloitteiden muodossa toimivien julkisen ja yksityisen sektorin yhteistyökumppanuuksien perustamisesta. Kumppanuudet voitaisiin toteuttaa Euroopan unionin toiminnasta tehdyn sopimuksen 187 artiklassa tarkoitettuina yhteisyrityksinä. Euroopan parlamentin ja neuvoston asetuksen (EU) N:o 1291/2013 (”Horisontti 2020”) tavoitteena on Horisontti 2020 -puiteohjelman suurempi vaikutus tutkimukseen ja innovointiin yhdistämällä Horisontti 2020 -puiteohjelman ja yksityisen sektorin rahoitusta julkisen ja yksityisen sektorin kumppanuuksissa keskeisillä aloilla, joilla tutkimus ja innovointi voivat edistää unionin laajempia kilpailukykytavoitteita, lisätä yksityistä investointia ja auttaa vastaamaan yhteiskunnallisiin haasteisiin. Neuvoston asetus (EU) N:o 559/2014, annettu 6 päivänä toukokuuta 2014, toisen polttokenno- ja vety-yhteisyrityksen perustamisesta. Yhteisyrityksen toimivaltuudet sellaisina kuin ne on määritelty neuvoston asetuksessa (EU) N:o 559/2014 Tavoitteet Toisen polttokenno- ja vety-yhteisyrityksen tavoitteet ovat seuraavat: a) edistää asetuksen (EU) N:o 1291/2013 ja erityisesti päätöksen 2013/743/EU liitteessä I olevan III osan mukaisten turvallista, puhdasta ja tehokasta energiaa koskevan haasteen sekä älykästä, ympäristöystävällistä ja yhdentynyttä liikennettä koskevan haasteen täytäntöönpanoa b) myötävaikuttaa polttokenno- ja vetyteknologian alan yhteisen teknologia-aloitteen tavoitteiden saavuttamiseen kehittämällä unioniin vahva, kestävä ja maailmanlaajuisesti kilpailukykyinen polttokenno- ja vetyteknologian ala. Sillä pyritään erityisesti a) alentamaan liikennesovelluksissa käytettävien polttokennojärjestelmien tuotantokustannuksia ja lisäämään samalla niiden käyttöikää niin, että ne ovat kilpailukykyisiä perinteisiin teknologioihin nähden b) lisäämään erilaisten sähköntuotantoon käytettävien polttokennojen sähkötehokkuutta ja kestävyyttä ja vähentää samalla kustannuksia niin, että ne ovat kilpailukykyisiä perinteisiin teknologioihin nähden c) parantamaan pääasiassa veden elektrolyysistä ja uusiutuvista lähteistä saatavan vedyn tuotannon energiatehokkuutta ja vähentää samalla toiminta- ja pääomakustannuksia niin, että vedyn tuotannon ja polttokennoihin perustuvan muuntojärjestelmän yhdistävä järjestelmä voi kilpailla markkinoilla saatavilla olevien sähkön tuotannon vaihtoehtojen kanssa d) demonstroimaan laajamittaisesti, että vetyä käyttämällä voidaan tukea uusiutuvien energialähteiden integroimista energiajärjestelmiin, muun muassa käyttämällä sitä kilpailukykyisenä energian varastointivälineenä uusiutuvista energialähteistä saatavalle sähkölle e) vähentämään EU:n määrittelemien ”kriittisten raaka-aineiden” käyttöä esimerkiksi käyttämällä luonnonvaroja, joissa on vähän tai ei lainkaan platinaa, ja kierrättämällä tai vähentämällä ja välttämällä harvinaisten maametallien käyttöä. Hallinto sellaisena kuin se on määritelty neuvoston asetuksessa (EU) N:o 559/2014 Polttokenno- ja vety-yhteisyrityksen elimet ovat 1 – Hallintoneuvosto Hallintoneuvosto on polttokenno- ja vety-yhteisyrityksen ylin päättävä elin. 2 – Toimitusjohtaja Toimitusjohtaja vastaa yhteisyrityksen päivittäisestä johtamisesta, ja hän on yhteisyrityksen laillinen edustaja. Hän vastaa toiminnastaan hallintoneuvostolle. 3 – Tiedekomitea Koostuu enintään yhdeksästä jäsenestä, jotka edustavat tasapainoisesti maailmanluokan asiantuntemusta tiedeyhteisöstä, teollisuudesta ja sääntelyelimistä. Tiedekomitean tehtävänä on a) antaa vuotuisessa työsuunnitelmassa tarkasteltavia tieteellisiä painotuksia koskevia neuvoja b) antaa vuotuisessa toimintakertomuksessa kuvattuja tieteellisiä saavutuksia koskevia neuvoja. Polttokenno- ja vety-yhteisyrityksen ulkoiset neuvoa-antavat elimet ovat: 4 – Polttokenno- ja vety-yhteisyritykseen osallistuvien valtioiden edustajien ryhmä Kullakin jäsenvaltiolla ja Horisontti 2020 – puiteohjelmaan assosioituneella maalla on yksi edustaja polttokenno- ja vety-yhteisyritykseen osallistuvien valtioiden edustajien ryhmässä. Valtioiden edustajien ryhmää kuullaan, ja se tarkastelee erityisesti seuraavia aiheita koskevia tietoja ja antaa lausuntoja niistä: a) toisen polttokenno- ja vety-yhteisyrityksen ohjelmien ja sen tavoitteiden saavuttamisen edistyminen b) strategisen suuntautumisen tarkistaminen c) yhteydet Horisontti 2020 -puiteohjelmaan d) vuotuiset työsuunnitelmat e) pk-yrityksien osallistuminen. Valtioiden edustajien ryhmä antaa myös tietoja toiselle polttokenno- ja vety-yhteisyritykselle ja toimii yhteisyrityksen yhteystahona seuraavissa asioissa: a) asiaan liittyvien kansallisten tai alueellisten tutkimus- ja innovointiohjelmien tilanne ja mahdollisten yhteistyöalojen kartoittaminen, muun muassa polttokenno- ja vetyalan asiaankuuluvien teknologioiden käyttöönotossa, yhteisvaikutuksen mahdollistamiseksi ja päällekkäisyyksien välttämiseksi b) kansallisesti tai alueellisesti toteutetut erityistoimet, jotka liittyvät tietämyksen levittämistilaisuuksiin, teknisiin workshop-tapaamisiin ja viestintätoimintaan. 5 – Sidosryhmäfoorumi Sidosryhmäfoorumi on yhteisyrityksen toimia koskeva keskeinen viestintäkanava. Sidosryhmäfoorumiin voivat osallistua kaikki julkiset ja yksityiset sidosryhmät sekä kansainväliset eturyhmät jäsenvaltioista, assosioituneista maista ja muista maista. Yleiskokous järjestetään kerran vuodessa. Sidosryhmäfoorumille tiedotetaan yhteisyrityksen toimista ja sitä pyydetään esittämään huomautuksia. Yhteisyrityksen sisäinen ja ulkoinen tarkastaja ja vastuuvapauden myöntävä viranomainen: 6 – Sisäinen tarkastus — Yhteisyrityksen sisäisen tarkastuksen johtaja (sisäisen tarkastuksen yksikkö) — Komission sisäisen tarkastuksen osasto. 7 – Ulkoinen tarkastus Euroopan tilintarkastustuomioistuin. 8 – Vastuuvapauden myöntävä viranomainen Euroopan parlamentti myöntää vastuuvapauden neuvoston suosituksesta. Yhteisyrityksen resurssit vuonna 2014 Yhteisyrityksen tilinpäätös varainhoitovuodelta 2014 Talousarvio (maksusitoumusmäärärahat) 112,0 miljoonaa euroa Henkilöstö 31. joulukuuta 2014 Henkilöstötaulukossa 26 tointa (24 väliaikaista ja 2 sopimussuhteista), joista oli vuoden 2014 lopussa täytettynä 25 tointa. Tehtävät jakautuvat seuraavasti: operatiiviset tehtävät (18 kokoaikaista tointa), hallinnolliset tehtävät (7 kokoaikaista tointa). Toiminta ja palvelut vuonna 2014 Ks. Polttokenno- ja vety-yhteisyrityksen toimintakertomus vuodelta 2014 http://www.fch.europa.eu/page/documents Lähde: Polttokenno- ja vety-yhteisyrityksen toimittamat tiedot.